Dôvodová správa

A. Všeobecná časť

            Návrh zákona, ktorým sa mení a dopĺňa zákon č. 286/2009 Z. z. o fluórovaných skleníkových plynoch a o zmene a doplnení niektorých zákonov v znení neskorších predpisov a ktorým sa dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov sa predkladá na základe Plánu legislatívnych úloh vlády Slovenskej republiky na rok 2015. Hlavným dôvodom vypracovania návrhu novelizácie zákona je uplatňovanie nariadenia Európskeho parlamentu a Rady (EÚ) č. 517/2014 o fluórovaných skleníkových plynoch, ktorým sa zrušuje nariadenie (ES) č. 842/2006 (ďalej len „nariadenie (EÚ) č. 517/2014). Nariadenie (EÚ) č. 517/2014 sa začalo uplatňovať od 1. januára 2015 a nahradilo dovtedy platné nariadenie (ES)  č. 842/2006. 
            
            Niektoré fluórované skleníkové plyny, kontrolované podľa Kjótskeho protokolu a nariadenia (EÚ) č. 517/2014 majú vysoký potenciál globálneho otepľovania. Cieľom nariadenia je preto chrániť životné prostredia znižovaním a predchádzaním emisií fluórovaných skleníkových plynov, stanoviť pravidlá obmedzovania, používania, zhodnotenia a zneškodnenia týchto plynov, ako aj výrobkov a zariadení, ktoré tieto plyny obsahujú, stanoviť kvantitatívne limity na uvádzanie fluórovaných skleníkových plynov na trh a zabezpečiť, aby činnosti súvisiace s nakladaním s týmito plynmi a výrobkami a zariadeniami obsahujúcimi fluórované skleníkové plyny vykonávali len osoby, ktoré sú držiteľmi certifikátu o odbornej spôsobilosti. 
 
           Návrh zákona, ktorým sa mení a dopĺňa zákon č. 286/2009 Z.z. vychádza z cieľov nariadenia (EÚ) č. 514/2017, zosúlaďuje zákon  č. 286/2009 Z. z. s ustanoveniami citovaného nariadenia, dopĺňa požiadavky a podmienky, ktoré vyplynuli pre členské štáty z nariadenia (EÚ) č. 514/2017 a ktoré je potrebné stanoviť na jeho realizáciu.
 
            Návrhom zákona, ktorým sa mení a dopĺňa zákon č. 286/2009 Z.z. sa súčasne upravujú ustanovenia, ktorých zmena vyplynula  z  aplikácie zákona č. 286/2009 Z. z. o fluórovaných skleníkových plynoch. V príslušných ustanoveniach sú upravené a doplnené povinnosti osôb, ktoré nakladajú s fluórovanými skleníkovými plynmi a upravené požiadavky na výrobky a zariadenia, ktoré vzišli z aplikačnej praxe zákona č. 286/2009 Z. z., požiadavky týkajúce sa evidencie a oznamovania údajov o týchto plynoch a výrobkoch a zariadeniach, ktoré tieto plyny obsahujú, vymedzuje a spresňuje niektoré pojmy, do živnostenského zákona sa navrhuje doplnenie viazaných činností súvisiacich s nakladaním s fluórovanými skleníkovými plynmi, ktoré môžu vykonávať len osoby, ktoré získali certifikát o odbornej spôsobilosti, čo je osobitná podmienka prevádzkovania živnosti; boli doplnené niektoré správne delikty a nadväzne naň aj sankcie za porušenie tohto zákona ako aj nariadenia. 
 
            Návrh zákona, ktorým sa mení a dopĺňa zákon č. 286/2009 Z. z. o fluórovaných skleníkových plynoch bude mať vplyv na rozpočet verejnej správy, na podnikateľské prostredie a na informatizáciu spoločnosti.
            
            Predkladaný návrh zákona, ktorým sa mení a dopĺňa zákon č. 286/2009 Z.z. je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými predpismi, medzinárodnými zmluvami, ktorými je Slovenská republika viazaná, ako aj s právom Európskym spoločenstiev a právom Európskej únie.